ಅಡೋಲ್ಫ್_ಹಿಟ್ಲರ್
ಸೋಲು ಮತ್ತು ಸಾವು
ಅದೇ ದಿನ ಥರ್ಡ್ ರೀಚ್‌ ನ ಮೂರನೇ ಪ್ರಮುಖ ನಾಯಕನೂ, ಲಫ್ಟ್‌ವಾಫ್‌ ನ ಕಮ್ಯಾಂಡರನೂ ಆಗಿದ್ದ ಹರ್ಮನ್ ಗೋರಿಂಗ್ ಬವೇರಿಯದ ಬರ್ಚ್‌ಟೆಸ್‌ಗ್ಯಾಡೆನ್‌ ನಿಂದ ಒಂದು ತಂತಿ ಕಳುಹಿಸಿದ. ಹಿಟ್ಲರ್ ಬರ್ಲಿನ್ನಿನಲ್ಲಿ ನಿರ್ಬಂಧಿಸಲ್ಪಟ್ಟಿರುವ ಕಾರಣ ಆತನ ನಂತರದ ಉತ್ತರಾಧಿಕಾರಿಯಾದ ತಾನು ಜರ್ಮನಿಯ ಅಧಿಕಾರದ ಚುಕ್ಕಾಣಿ ಹಿಡಿಯಬೇಕೆನ್ನುವುದು ಗೋರಿಂಗನ ಒತ್ತಾಯವಾಗಿತ್ತು. ಗೋರಿಂಗ್ ಒಂದು ಕಾಲಾವಧಿಯನ್ನು ನೀಡಿ ಈ ಗಡುವು ಮುಗಿದ ನಂತರ ಹಿಟ್ಲರ್ ಅಸಮರ್ಥನೆಂದು ತಾನು ಪರಿಗಣಿಸುವುದಾಗಿ ತಿಳಿಸಿದ. ಇದಕ್ಕೆ ಪ್ರತ್ಯುತ್ತರವಾಗಿ ಕುಪಿತಗೊಂಡಿದ್ದ ಹಿಟ್ಲರ್ ಗೋರಿಂಗನನ್ನು ಸೆರೆಹಿಡಿಸಿದ. ಏಪ್ರಿಲ್ ೨೯ರಂದು ಹಿಟ್ಲರ್ ಬರೆದ ಉಯಿಲಿನಲ್ಲಿ ಗೋರಿಂಗನನ್ನು ಸರ್ಕಾರದ ಎಲ್ಲಾ ಹುದ್ದೆಗಳಿಂದ ತೆಗೆದುಹಾಕಲಾಗಿತ್ತು. ಇದಾದ ನಂತರ ಏಪ್ರಿಲ್ ೨೩ರಂಡು ಜೆನೆರಲ್ ಡೆರ್ ಆರ್ಟಿಲರೀ ಆಗಿದ್ದ ಹೆಲ್ಮಥ್ ವೀಲ್ಡಿಂಗ್‌ನನ್ನು ಹಿಟ್ಲರ್ ಬರ್ಲಿನ್ ಡಿಫೆನ್ಸ್ ಏರಿಯಾದ ಸೇನಾನಾಯಕನನ್ನಾಗಿ ನಿಯಮಿಸಿದ. ಲೆಫ್ಟಿನೆಂಟ್ ಜನರಲ್(ಜನರಲ್ಲೆಫ್ಟಿನೆಂಟ್ ) ಹೆಲ್ಮಥ್ ರೇಮ್ಯಾನ್ ಮತ್ತು ಕರ್ನಲ್(ಓಬರ್ಸ್ಟ್ ) ಅರ್ನ್ಸ್ಟ್ ಕೀದರ್‌ರ ಜಾಗದಲ್ಲಿ ವೀಲ್ಡಿಂಗನನ್ನು ನೇಮಿಸಲಾಯಿತು. ರೀಚ್ ಚ್ಯಾನ್ಸೆಲರಿ ಮತ್ತು ಫ್ಯೂರೆರ್‌ಬಂಕರುಗಳನ್ನೊಳಗೊಂಡ ಸರ್ಕಾರೀ ಪ್ರದೇಶವನ್ನು ಸಂರಕ್ಷಿಸುವ ಸಲುವಾಗಿ ವಾಫೆನ್ SSನ ಜನರಲ್(SS ಬ್ರಿಗೇಡ್‌ಫ್ಯೂರೆರ್) ಆಗಿದ್ದ ವಿಲ್ಹೆಲ್ಮ್ ಮಾಂಕ್‌ನನ್ನು ಸಮರಸೇನಾನಾಯಕನನ್ನಾಗಿ ಹಿಟ್ಲರ್ ನಿಯಮಿಸಿದನು. ಏಪ್ರಿಲ್ ೨೭ರ ಹೊತ್ತಿಗೆ ಬರ್ಲಿನ್‌ಗೆ ಹೊರಗಿನ ಜರ್ಮನಿಯ ಜತೆ ಯಾವ ಸಂಪರ್ಕವೂ ಇಲ್ಲದಂತೆ ಆಗಿಹೋಗಿತ್ತು. ಏಪ್ರಿಲ್ ೨೮ ರಂದು ಹಿಟ್ಲರನಿಗೆ SSನಾಯಕ ಹೀನ್ರಿಕ್ ಹಿಮ್ಲರ್ ಸ್ವೀಡಿಶ್ ರಾಜನೀತಿಜ್ಞ ಕೌಂಟ್ ಫೋಕ್ ಬರ್ನಡಾಟ್‌ನ ಮುಖಾಂತರ ಪಾಶ್ಚಾತ್ಯ ಮಿತ್ರರಾಷ್ಟ್ರಗಳೊಡನೆ ಶರಣಾಗತಿಯ ಕರಾರುಗಳನ್ನು ಚರ್ಚಿಸಲೆತ್ನಿಸುತ್ತಿರುವ ವಿಷಯ ತಿಳಿದುಬಂತು. ಹಿಮ್ಲರನನ್ನು ಸೆರೆಗೆ ತಳ್ಳುವ ಆದೇಶ ಹೊರಡಿಸಿದ ಹಿಟ್ಲರ್ ಬರ್ಲಿನಿನಲ್ಲಿ ಹಿಮ್ಲರನ ಪ್ರತಿನಿಧಿಯಾಗಿದ್ದ ಹರ್ಮನ್ ಫೆಜೆಲೀನ್‌ನನ್ನು ಗುಂಡಿಕ್ಕಿ ಕೊಲ್ಲಿಸಿದನು. left|thumb|US ಮಿಲಿಟರಿ ಸುದ್ದಿ ಪತ್ರಿಕೆಯ ಮುಖಪುಟ ನಕ್ಷತ್ರಗಳು ಹಾಗೂ ಗೀಟುಗಳು, ಮೇ 1945 ಏಪ್ರಿಲ್ ೨೮ರ ರಾತ್ರಿ ಜನರಲ್ ವೆಂಕ್ ತನ್ನ ಹನ್ನೆರಡನೇ ಸೇನೆಯನ್ನು ಗಡಿರೇಖೆಯುದ್ದಕ್ಕೂ ಹಿಮ್ಮೆಟ್ಟಿಸಲಾಗಿದೆಯೆಂದು ವರದಿ ಸಲ್ಲಿಸಿದ. ಬರ್ಲಿನ್‌ನ ಕಡೆಗೆ ಇನ್ನು ಮುನ್ನುಗ್ಗಿ ಆಕ್ರಮಣ ಮಾಡಿವುದು ತಮಗೆ ಸಾಧ್ಯವಿಲ್ಲವೆಂದೂ ವೆಂಕ್ ಸೂಚಿಸಿದ. ಈ ಮಾಹಿತಿಯನ್ನು ಪಡೆದುಕೊಂಡ ಜನರಲ್ ಆಲ್ಫ್ರೆಡ್ ಜಾಡ್ಲ್(ಸುಪ್ರೀಮ್ ಆರ್ಮಿ ಕಮ್ಯಾಂಡ್) ಏಪ್ರಿಲ್ ೩೦ರ ಮುಂಜಾವದ ತನಕವೂ ಇದನ್ನು ಬರ್ಲಿನ್ನಿನಲ್ಲಿದ್ದ ಹಾನ್ಸ್ ಕ್ರೆಬ್ಸನಿಗೆ ತಿಳಿಸಲಿಲ್ಲ. ಏಪ್ರಿಲ್ ೨೯ರಂಡು ಹಿಟ್ಲರ್ ತನ್ನ ಆಪ್ತ ಕಾರ್ಯದರ್ಶಿ ಟ್ರಾಡ್ಲ್ ಯೂಂಗ್‌ನಿಗೆ ತನ್ನ ಉಯಿಲು ಮತ್ತು ರಾಜಕೀಯ ಹೇಳಿಕೆಯನ್ನು ಬರೆದುಕೊಳ್ಳಲು ನಿರ್ದೇಶಿಸಿದ. ಅಡಾಲ್ಫ್ ಹಿಟ್ಲರನ ಈ ಕೊನೆಯ ಉಯಿಲು ಮತ್ತು ಶಾಸನಕ್ಕೆ ಹಾನ್ಸ್ ಕ್ರೆಬ್ಸ್, ವಿಲ್ಹೆಲ್ಮ್ ಬರ್ಗ್‌ಡಾರ್ಫ್, ಜೋಸೆಫ್ ಗೀಬೆಲ್ಸ್ ಮತ್ತು ಮಾರ್ಟಿನ್ ಬೋರ್ಮನ್ ಸಾಕ್ಷಿಗಳಾಗಿ ಸಹಿಹಾಕಿದರು. ಅದೇ ದಿನ ಹಿಟ್ಲರನಿಗೆ ಇಟಾಲಿಯನ್ ಸರ್ವಾಧಿಕಾರಿ ಬೆನಿಟೊ ಮುಸೊಲಿನಿಯ ಹಿಂಸಾತ್ಮಕ ಸಾವಿನ ಸುದ್ದಿ ದೊರಕಿದ್ದು ಆತನ ಸೆರೆಯಾಳಾಗಬಾರದೆಂಬ ಇಚ್ಚೆಗೆ ಪುಷ್ಟಿ ನೀಡಿತೆನ್ನಲಾಗುತ್ತದೆ. ೧೯೪೫ರ ಏಪ್ರಿಲ್ ೩೦ರಂದು ಬರ್ಲಿನಿನ ಬೀದಿಬೀದಿಗಳಲ್ಲಿ ಖಾಡಾಖಾಡಿ ಯುದ್ಧ ನಡೆದು ಸೋವಿಯೆತ್ ತುಕಡಿಗಳು ಹಿಟ್ಲರನ ಬಂಕರಿನಿಂದ ಇನ್ನೇನು ಒಂದು ಬ್ಲಾಕ್ ದೂರವಿದ್ದಂತೆಯೇ ಹಿಟ್ಲರ್ ತನ್ನ ಹಣೆ ಮತ್ತು ಕಿವಿಯ ನಡುಭಾಗಕ್ಕೆ ಗುಂಡು ಹೊಡೆದುಕೊಂಡು, ಜತೆಗೇ ಸಯನೈಡ್ ಗುಳಿಗೆಯೊಂದನ್ನು ಕಚ್ಚಿಕೊಂಡ ಹಿಟ್ಲರ್ ಆತ್ಮಹತ್ಯೆ ಮಾಡಿಕೊಂಡ. ಕೆಂಪು ಸೈನ್ಯ ಮುನ್ನುಗ್ಗುತ್ತ ಶೆಲ್ಲುಗಳು ಸಿಡಿಯುತ್ತಿರುವಂತೆಯೇ SS ಸ್ಟರ್ಮ್‌ಬಾನ್‌ಫ್ಯೂರೆರ್ ಆಗಿದ್ದ ಒಟ್ಟೊ ಗುನ್ಷ್ಫ್ ಫ್ಯೂರೆರ್‌ಬಂಕರ್‌ ನ ಸಹಾಯಕರೊಡನೆ ಸೇರಿಕೊಂಡು ಹಿಟ್ಲರ್ ಮತ್ತು ಎವಾ ಬ್ರಾನ್(ಹಿಂದಿನ ದಿನವಷ್ಟೇ ಮದುವೆಯಾಗಿದ್ದ ಆತನ ಪ್ರೇಯಸಿ)ರ ದೇಹಗಳನ್ನು ಬಾಂಬ್ ಕ್ರೇಟರೊಂದರಲ್ಲಿ ಹಾಕಿ ಗ್ಯಾಸೊಲಿನ್ ಸುರಿದು ಸುಟ್ಟುಹಾಕಿದರು. ಮೇ ೨ರಂದು ಬರ್ಲಿನ್ ಶರಣಾಯಿತು. ಯುದ್ಧಾನಂತರ ಹಿಟ್ಲರನ ಅವಶೇಷಗಳು ಏನಾದವೆಂಬುದರ ಬಗ್ಗೆ ವಿವಾದಾಸ್ಪದ ವರದಿಗಳು ಹುಟ್ಟಿಕೊಂಡವು. ಸೋವಿಯೆತ್ ಒಕ್ಕೂಟದ ಅಳಿವಿನ ನಂತರ ಬಹಿರಂಗವಾದ ದಾಖಲೆಗಳ ಪ್ರಕಾರ ಹಿಟ್ಲರ್, ಎವಾ ಬ್ರಾನ್, ಜೋಸೆಫ್ ಮತ್ತು ಮಾಗ್ಡಾ ಗೀಬೆಲ್ಸ್, ಆರು ಗೀಬೆಲ್ಸ್ ಮಕ್ಕಳು, ಜನರಲ್ ಹಾನ್ಸ್ ಕ್ರೆಬ್ಸ್ ಮತ್ತು ಹಿಟ್ಲರನ ನಾಯಿಗಳನ್ನು ಬ್ರಾಂಡೆನ್‌ಬರ್ಗ್‌ನ ರಾಥೆನೋವ್ ಬಳಿಯ ಗೋರಿಗಳಲ್ಲಿ ರಹಸ್ಯವಾಗಿ ಸಮಾಧಿ ಮಾಡಲಾಯಿತು. ೧೯೭೦ರಲ್ಲಿ ಈ ಎಲ್ಲಾ ಅವಶೇಷಗಳನ್ನು ಸೋವಿಯೆತ್‌ನವರು ಹೊರತೆಗೆದು ಸುಟ್ಟು ಆ ಬೂದಿಯನ್ನು ಎಲ್ಬ್ ನದಿಯ ಮೇಲೆ ಚೆದುರಿಸಿದರು. ರಶಿಯನ್ ಫೆಡರಲ್ ಸೆಕ್ಯೂರಿಟಿ ಸರ್ವಿಸ್‌ನ ಪ್ರಕಾರ ಅವರ ಸಂಗ್ರಹಾಲಯದಲ್ಲಿ ಉಳಿದುಕೊಂಡಿದ್ದ ೨೦೦೦ನೇ ಇಸವಿಯಲ್ಲಿ ಸಾರ್ವಜನಿಕ ಪ್ರದರ್ಶನವೊಂದರಲ್ಲಿ ತೋರಿಸಲಾದ ತಲೆಬುರುಡೆಯ ಚೂರೊಂದು ಹಿಟ್ಲರನ ದೇಹದ ಏಕೈಕ ಅವಶೇಷವೆಂದೂ ಹೇಳಲಾಗಿದೆ. ಈ ತಲೆಬುರುಡೆಯ ಸತ್ಯಾಸತ್ಯತೆಯನ್ನು ಇತಿಹಾಸಜ್ಞರು ಮತ್ತು ಸಂಶೋಧಕರು ಪ್ರಶ್ನಿಸುತ್ತ ಬಂದಿದ್ದಾರೆ.